Hjørring Kommune har lavet et kørekursus, hvor ældre borgere frivilligt kan forny deres viden om reglerne på vejen.

De har alle mange års erfaring bag rattet, men de 25 erfarne bilister har alligevel valgt at tage et kørekursus. - Jeg er kommet her, fordi det nu er 53 år siden, at jeg fik kørekort, og der er jo også sket ting med færdselsloven i de 53 år. Jeg kører bil næsten dagligt, så jeg synes det kunne være meget rart at komme herhen og blive opdateret på reglerne, siger Birgit Tybjerg. Det er et frivilligt kursus, der koster 300 kroner at deltage i. Resten af omkostningerne dækker Hjørring Kommune. De ældre for udover teori også flere timer bag rattet med en kørelærer. - De skal gå herfra med en viden om, hvad de nye regler er. De får desuden lov til at komme en tur på glatbane, og de kommer en tur ud med en kørelærer. De skal gå herfra som bedre bilister, og det kommer de også til, siger kørelærer Kai Kristensen, der står for holdet.